钦定古今图书集成/明伦汇编/氏族典/第111卷 > 崔㥄
## 钦定古今图书集成/明伦汇编/氏族典/第111卷 > 崔㥄

按《北齐书崔㥄传》：“㥄字长孺，清河东武城人。状貌伟
丽，善于容止，少有名望，为当时所知。初为魏世宗挽
郎，释褐太学博士。永安中，坐事免归乡里。高祖于信
都起义，㥄归焉。高祖见之甚悦，以为谘议参军，寻除
给事黄门侍郎，迁将军右光禄大夫。以建义功，封武
城县公，邑一千四百户，进位车骑大将军，左光禄大”
夫，仍领黄门郎。㥄居门下，恃预义旗，颇自矜纵。寻以
贪污为御史纠劾，因逃还乡里，遇赦始出。高祖以㥄
本预义旗，复其黄门。天平初，为侍读，监典书，寻除徐
州刺史。㥄性豪慢，宠妾冯氏，假其威刑，恣情取受，风
政不立。罢州，除七兵尚书。㥄每以籍地自矜，谓卢元
明曰：“天下盛门，唯我与尔，傅、崔、赵、李何事者哉？”崔暹
闻而衔之。高祖葬后，㥄又窃言：“黄颔小儿堪当重任
不？”暹外兄李慎以㥄言告暹，暹启世宗，绝㥄朝谒。㥄
要拜道左，世宗发怒曰：“黄颔小儿，何足拜也！”于是锁
㥄赴晋阳而讯之，㥄不伏。暹引邢子才为证，子才执
无此言。㥄在禁，谓子才曰：“卿知我意属太丘不？”子才
出告㥄，子瞻云：“尊公意正应欲结姻于陈元康。”瞻有
女，乃许妻。元康子求其父，元康为言之于世宗，世宗
乃舍之。天保初，除侍中，监起居。以禅代之际，参掌仪
礼，别封新丰县男。五年，出为东兖州刺史。复携冯氏
之部，㥄寻遇偏风，而冯氏骄纵，受纳狼籍。为御史所
劾，与㥄俱召诣廷尉。寻有别敕，斩冯于都市。㥄以疾
卒于狱中，年六十一。